**Îi mulțumesc...**

*Ioan Grigoraș Liliana Trif*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- Am accesat destinul la-ntâmplare

Cu degetele mâinilor gregare

Gândindu-mă că viața-i programată

Să curgă drept pe-o stradă luminată,

Dar nu e totul ca o șansonetă,

Iubirea picura printr-o pipetă

Înveșmântată-n negru și-n cabale

Cu nopți pustii și dimineți banale.

Mi-am revenit, când te-am găsit pe tine,

Poeta mea, cu forme bizantine,

De-atunci trăiesc o lungă poezie,

Îi mulțumesc destinului și ție.

- De când mă ştiu am fost o fatalistă...

Vezi, viaţa e o comedie tristă,

O zi în rai şi alta-n purgatoriu,

La nesfârşit acelaşi repertoriu,

Dar totuşi tu şi drumul tău spre mine

Sunteţi răspunsul vremii care vine

Să-ţi dirijeze paşii prin poveste...

Pe partea mea de infinit mai este

Un loc vacant! Bine-ai venit, iubire,

Avem şi noi acces la nemurire,

Legaţi pe veci de-aceeaşi poezie...

Îi mulţumesc destinului şi ţie.

Ioan Grigoraș Liliana Trif